Potrivit Ministerului rus de Externe, incidentele au avut loc la sfârşitul săptămânii trecute în gara din oraşul ucrainean Viniţia. La bordul trenului care circula pe ruta Moscova-Chişinău au urcat indivizi în uniforme militare care s-au prezentat drept membri ai Armatei Insurgente Ucrainene, o grupare ultranaţionalistă.

"Spre groaza călătorilor, persoane îmbrăcate în uniforma Armatei Insurgente Ucrainene au mers prin vagoane şi au verificat documentele. Pasagerii care au arătat paşapoarte ruse au fost obligaţi să dea banii şi bijuteriile", precizează luni Ministerul rus de Externe, denunţând "anarhia" din Ucraina.

"Suntem revoltaţi din cauza lipsei de acţiune a autorităţilor ucrainene. Acesta este 'statul de drept' care începe să fie aplicat în Ucraina. Se pare că revine anarhia de la începutul secolului 20", subliniază Ministerul rus de Externe.

Se pare că incidente similare au avut loc şi într-un tren care circula din Ucraina spre Rusia.

Incidentele s-au produs pe fondul tensiunilor între Kiev şi Moscova generate de anexarea regiunii Crimeea de către Rusia.